**N-a fost doar poveste!**

*Doina Bezea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cirezi de nuci goneau desculțe-n păr

și umbra lor nu ne făcuse cruci

din miez de fragi nu ne cădea vreun dor

nici ierbii calde nu-i eram năluci.

cu clești de raci ne apucam de zori

genunchii ne strângeau prin iarba udă

și timpul ni-l legam pe tălpi cu sfori

gustând amorul de pe carnea crudă.

zâmbeau gonaci de vânt pe-obrajii rumeni

iubirea noastră se-mbrăca în floare

pe buze ne scriam cu dor de cremeni

topind zăpada din scrisori de soare.

tu ai plecat, târziu, când osul vieții

ți-a pus năframa peste viul grai,

uscând în mine, peste tot, nămeții

rămași în tolba cu-nfloriri de mai.

cioplesc și azi în lemn de nuc

prin plete umbre-mi dau de veste

că-s singur Doamne, și mă duc

să prind cu aripi, o poveste.

Autor Doina Bezea